de fi fi fi fi de fi es es es fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi pt fi fi fi fi fi fi fi es es es fi fi da fi fi fi fi fi fi fi fi fi fi fi fi fi fi fi fi fi fi fi fi de fi fi fi fi fi fi fi fi fi fi de fi fi fi fi fi fi fi fi fi fi de fi fi fi fi fi fi fi fi fi de fi fi fi fi fi fi fi fi fi fi fi en fi fi fi fi fi fi fi fi en fi fi fi fi fi fi fi fi en fi fi fi fi fi
Rakastan luontoa. Kävelen mielelläni merkityillä luontopoluilla tai retkeilyreiteillä ja käyn tutustumassa mielenkiintoisiin luontokohteisiin. Tietoa näistä kaikista voi olla yllättävän vaikea löytää - siksipä päätin kantaa korteni kekoon ja auttaa muita luonnosta kiinnostuneita löytämään näitä Suomen luonnon helmiä. Luontoterveisin: Luontopolkumies Mika
Reitin pituus: 8 km (kierros järven ympäri ja käynti Tokholmannokan kärjessä). Merkittyä reittiä pitkin noin 7,1 km.
Parkkipaikka: Suuri parkkipaikka osoitteessa Tauluntie 146. Paikka kartalla.
Moni varmasti tietää Iso-Melkuttimen maineen erittäin kirkasvetisenä järvenä. Sukellusharrastajat käyvät Lopella sankoin joukoin - ja ovat rannat ja maisemat mieleisiä myös retkeilijöille ja lapsiperheille. Helsingin Sanomat kirjoitti kesällä 2022 artikkelin Suomen kirkkaimmista uimavesistä ja sisällytti Iso-Melkuttimen tähän listaukseen. Eipä ihme, että ystäväni ehdotti kävelyretkeä juuri tämän kauniin järven ympäri. Löysimme aikataulusta sopivan päivän elokuun lopusta ja lähdimme aamusella ajelemaan kohti Lopen Räyskälää.
Suurella parkkipaikalla Tauluntien varressa oli paljon autoja jo noin kymmenen aikaan. Yllätyin paikan suosiosta! Laskeskelin autojen määrää kierroksemme jälkeen, silloin päädyin lukuun seitsemänkymmentä. Veikkaisin, että lähtöhetkellä autoja oli viitisenkymmentä - ja parkkipaikka saattaisi vetää vielä parikymmentä autoa lisää. Tilaa siis lähes sadalle autolle.
Parkkipaikan itäreunan tuntumassa on opastaulu, jossa hieman yleistietoa mm. Hämeen Ilvesreitistä. Tarjolla on sekä Iso-Melkuttimen kierron että koko Melkuttimen seudun reittikartat.
Iso-Melkuttimen kierron kartta on erittäin selkeä. Reitti on merkitty karttaan (ja luontoon) sinisellä. Kiertosuunta on molempiin suuntiin. P-paikka on kuitenkin ihan kuvan oikeassa reunassa ja sieltä on muutaman sadan metrin polku Tuplalaavulta alkavalle varsinaiselle ympyräreitille.
Reittiopasteet johtavat tästä parkkipaikan laidalta mm. Pääjärvelle, jossa olen aiemmin jo vieraillut (Kynnysniemen lenkki). Onkimaanjärvi lienee jo melko lähellä Liesjärven kansallispuistoa. Iso-Melkuttimen kierto on tähänkin merkitty sinisellä vinoneliöllä.
Tästä polku alkaakin valoisassa ja tasaisessa mäntymetsikössä. Pidempiä reitistöjä on merkitty keltaisilla merkeillä.
Ensimmäinen kaunis kohde reitin varrella on Makkaralampi, joka jää reitin oikealle (eli pohjois-) puolelle heti kahdensadan metrin jälkeen. Makkaralammen värit olivat elokuussa todella huikeat, vihreän ja sinisen monia eri sävyjä.
Parisataa metriä lisää. Polku yhtyy hieman leveämpään hiekkatiehen, joka vie Iso-Melkuttimen rantaan. Tässä kohdassa pidemmät reitit (ja keltaiset reittimerkinnät) häviävät vasemmalle, Iso-Melkuttimen kierto jatkuu siis hiekkatietä pitkin.
Tuplalaavu on muutaman kymmenen metrin päässä rannasta. Paikalla on myös pari evästelypöytää sekä puuseet. Laavuilla oli rauhallista, mutta rannalta kuului, no, suorastaan melskettä.
Saavuimme rannan tuntumaan.Tässä piti tehdä päätös kiertosuunnasta. Olin joskus kymmenisen vuotta sitten täällä maastopyöräilyretkellä, silloin kiersimme reitin vastapäivään. Päätimme noudattaa samaa reittiä eli kurvasimme oikealle.
Rannassa oli hulinaa. Järvessä polski lapsia ja aikuisia, rantametsissä oli telttoja. Rannan tuntumassa istuskeli muutama porukka syömässä aamupalaa tai eväitä. Kuulimme useita eri kieliä. Yritin ottaa muutaman kuvan niin, etten kuvaisi ihmisiä vaan lähinnä metsikössä näkyviä telttoja. Olin yllättynyt niiden määrästä, täällä oli selvästi paljon yöpyjiä.
Reitti on alussa todella leveää baanaa - ja olisipa tässä varmasti lisää telttapaikkojakin. Reitti kulkee tasanteella hieman järven rannan yläpuolella.
Pohjoisrannalla kuljettaessa vasemmalla (etelässä) siintää hauskan näköinen kapea harjuniemi, Tokholmannokka. Iso-Melkuttimen tienoilla kulkee kapea harjujakso, joka näkyy esimerkiksi kahtena pitkälle kurottavana niemenä järven etelärannalla - nämä ovat nimeltään Nappilahdennokka ja Tokholmannokka.
Kaksi kilometriä takana. Nyt reitti siirtyy järven rantaan ja kulkeekin aivan veden tuntumassa pitkän matkaa. Reitin varrella oli useita paikkoja, joissa pääsi helposti rantaan ja vaikkapa uimaan. Tässä kilometrin matkalla näimme useammankin porukan siirtyneen veden vilvoittavaan syleilyyn. Maastopyöräreitti kulkee muuten suureksi osaksi samaa reittiä, tämä rantaa pitkin kulkeva reitti oli kuitenkin rauhoitettu vain kävelijöille.
Kahden ja puolen kilometrin kohdalla oli myös rappuset, joista olisi helposti päässyt veteen. Selvisi, että juuri tämä paikka onkin nimenomaan sukellusharrastajien käytössä. Sukelluspaikan luokse pääsee autolla. Jos olet kiinnostunut sukeltamisesta, niin sukelluspaikasta voi lukea lisää vaikkapa tästä linkistä.
Olihan se päästävä jo varpaita uittamaan. Pysähdyimme noin kolmen kilometrin kieppeillä olevalle taukopaikalle ja otimme eväät esiin. Tauon jälkeen käväisin järvessä vähän kahlailemassa. Jälkiviisaana pitää sanoa, että tässä olisi kannattanut käydä uimassa, etelärannalla ei enää ollut niin hyviä uintipaikkoja.
Taukopaikka on kauniilla niemellä Melkuttimen länsipäässä. Lepakkolaavun vieressä on penkit ja pöydät - samoin kuvanottopaikalla mäen päällä on lisää istumapaikkoja. Täälläkin oli telttoja - ja niitä oli ylipäätään koko pohjoisrannan alueella varmasti kymmeniä. Selvästi suosittu retkeilypaikka - ja ehkä myös hyvin suosittu viikonloppu. Varaslähtö, sillä Nuku yö ulkona -tapahtumaan oli vielä viikko.
Reitti jatkui. Saavutaan reitin puoliväliin eli Iso-Melkuttimen länsipäähän. Iso-Melkuttimen ja Vähä-Melkuttimen välissä oleva joki ylitetään hienoa siltaa pitkin.
Paluumatkalla halusimme kurvata Tokholmannokkaan. Se teki noin 800 metrin lisälenkin, mutta tämä sympaattinen niemi oli toki näkemisen arvoinen. Maisemia tuli kuvattua niin pohjoiseen kuin itäänkin päin.
Palasimme takaisin etelärannan reitille ja Purinlahteen, jota pitkin kuljetaan loppumatka ennen ympyräkierroksen päättymistä. Etelärannan luonto on ehkä hieman rehevämpää kuin pohjoisrannan (joka oli suurimmaksi osaksi todella kuivaa mäntykangasta). Täällä oli jopa pieniä suopainanteita, jotka saattaisivat olla kosteita keväisin. Kostealta näytti esim. Purinlahden kaakkoisnurkka, jossa muutama soutuvene köllötteli suopursujen seassa. Takana oli jo seitsemän kilometriä kävelyä.
Ympyräkierros päättyi jälleen Tuplalaavulle. Kävelimme takaisin parkkipaikalle. Vastaan tuli maastopyöräilijöitä ja kävelijöitä. Parkkipaikka oli tosiaan entisestään täyttynyt, mutta tilaa vaikutti yhä olevan.
Kierroksen pituudeksi Tokholmannokan käynnin kanssa tuli tosiaan noin kahdeksan kilometriä. Aikaa käytimme kaksi ja puoli tuntia. Reitillä oli paljon muitakin kävelijöitä: perheitä, pariskuntia, kaveriporukoita, koiranulkoiluttajia. Ja kymmenkunta maastopyöräilijää.
Reitti on suhteellisen helppo. Korkeuseroa on korkeintaan kymmenen metriä. Reitillä ei ole myöskään kovin jyrkkiä nousuja eikä laskuja. Kantoja ja juuria pitää toki ylittää ja väistellä jonkin verran.
Ja se uinti. Se jäi väliin, koska suunnittelimme kävelevämme vielä toisen reitin ja pulahtavamme uimaan sen reitin varrella. Joka tapauksessa vahva suositukseni on se, että kannattaa tutustua sekä kävelyreittiin että Iso-Melkuttimen kirkkaaseen veteen ihan lähietäisyydeltä. Uikkarit mukaan ja menoksi!
P.S. Lähistöllä ihastuttava kahvila, Perunakuoppa nimeltään. Avoinna viikonloppuisin kesäaikaan.
Sijainti:  N=6737254.081, E=341831.360 (ETRS-TM35FIN)
Voit seurata retkitunnelmiani myös Instagramissa: @luontopolkumies ja Facebookissa
Muita Luontopolkumiehen reittejä lähistöllä:
Onko reittiin tullut muutoksia? Jotain korjattavaa, lisättävää, kommentteja? Lähetä postia Luontopolkumiehelle
Tämän blogin suosituimmat tekstit
Päivämäärä: 29.9.2018 Luontopolkumiehen reittinumero: 45 Reitin pituus: 7,5 km Kohokohdat: Meikonjärven rannat, loistavia istuskelupaikkoja melkein koko reitin ajan. Opasteet ja kyltit: Hyvät Parkkipaikka: Korsonlammentie 31. Iso parkkipaikka. Lauantaina puolen päivän maissa melko täyttä! Jalkineet/varusteet: Välillä mutainen reitti. Valitsisin itse vaelluskengät tai kumisaappaat. Yllättävän moni vastaantulija liikkeillä lenkkareissa. Olin kuullut paljon Meikon ulkoilualueesta Kirkkonummella. Toistaiseksi en ollut käynyt siellä, koska Etelä-Suomen Retkeilyoppaassa mainitaan, ettei alueella ole merkittyjä reittejä. No, tieto vanhenee ja niin tämäkin - nykyisin Meikossa on kolme merkittyä reittiä ja onneksi löysin niistä tietoa googlen avulla. Laitoin navigaattoriin osoitteeksi Korsonlammentie 31, Kirkkonummi ja löysin paikalle helposti. Parkkipaikka on todella tilava ja aamulla siellä oli hyvin tilaa. Päivän mittaan se kyllä täyttyi vauhdilla. Infotaulussa on melko vähän tie
Lapakiston retkeilyreitit Lahden Nastolassa
Päivämäärä: 28.5.2018 Luontopolkumiehen reittinumero: 22 Reitin pituus: Sammalistonpolku ja Pitkäjärvenpolku yhteensä n. 6.0 km Kohokohdat: Lampi- ja järvimaisemat, paljon eripituisia reittejä Opasteet ja kyltit: Hyvät. Itselleni osui yksi hieman epäselvä kohta, josta selvisin karttaa lukemalla. Parkkipaikka: Useampi parkkipaikka Ristikankaantien ja Sammalistontien risteyksessä Varusteet/jalkineet: Yllättävän kosteaa jopa näin kuivan kauden keskellä. Vaelluskengät OK, kumisaappaat varmasti tarpeen kostealla kaudella.  Lapakiston reiteistä mainittaessa täytyy aloittaa mainitsemalla sinne vievä hiekkatie, joka oli ainakin nyt todella heikossa kunnossa. Kuoppainen ja täynnä raiteita, varsinkin viimeinen kilometri. Itse kävelyreitit sen sijaan ovat erinomaisia ja valitsemani reitin varrelle osui neljä kaunista lampea tai järveä, jotka tuntuivat yksi toisensa jälkeen aina kauniimmilta ja mukavammilta, joten oma mielialakin kohosi koko ajan. Mutta palataanpa alkuun ja aloitetaan kronol
Päivämäärä: 13.5.2018 ja 19.8.2020 Luontopolkumiehen reittinumero: 18 Reitin pituus: 10 km/5 km Kohokohdat: Pilvijärvi Opasteet ja kyltit: Opasteet kohtalaiset. Muutamassa kohdassa ongelmiakin reitin löytymisessä. Parkkipaikka: Söderkullan koulu, Neiti Miilintie 3 , tai Möträskintiellä lähempänä Pilvijärveä. Varusteet/jalkineet: Suureksi osaksi kalliota ja kangasta, melko kuivaa. Normaalioloissa lenkkareillakin pärjää. Söderkullan ulkoilureittejä on valittavissa kaksi eri pituutta, viiden tai kymmenen kilometrin reitti. Kävelin viiden kilometrin kierroksen toukokuussa 2018 ja koko kympin elokuussa 2020. Pilvijärvellä olin käynyt pari kertaa jo ennen blogin pitoakin ja tiesin sen mukavaksi retkikohteeksi - sen rannalla kulkee mukavia polkuja ja rannoilla on paljon hyviä taukopaikkoja. Auton voi parkkeerata koulun pihaan. Täältä lähtee iso määrä erilaisia ulkoilureittejä, mutta 5 ja 10 kilometrin luontopolkujen ympyräreitit alkavat muutaman sadan metrin päästä. Seuraa sinisiä
Luontopolkumies. Asun Helsingissä, mökkeilen Etelä-Savossa. Kävelen mielelläni luontopolkuja ja merkittyjä retkeilyreittejä - ja haluan jakaa niistä tietoa muillekin. Hyvä luontopolku: monipuolista luontoa, monenlaista metsätyyppiä, monenlaista kävelyalustaa. Hyvät kyltit ja opasteet. Plussaa istuskelupaikoista ja pitkospuista!
Kasken kierros Kolin kansallispuistossa Lieksassa
Mäkrän kierto Kolin kansallispuistossa Lieksassa
Kirveslammen kierros Leivonmäen kansallispuistossa
Koskikaran kierros Leivonmäen kansallispuistossa
Näytä enemmän Näytä vähemmän